ઇન્ટરનેશનલ ડેસ્કઃ રશિયાના પ્રેસિડન્ટ વ્લાદિમીર પુતિનની સાથે પ્રથમ દ્વિપક્ષીય બેઠક કર્યા બાદ અમેરિકાના પ્રેસિડન્ટ ડોનાલ્ડ ટ્રમ્પે પોતાના દેશના મીડિયાના નિશાન પર આવી ગયા હતા. ટ્રમ્પે સોમવારે સાંજે ફિનલેન્ડની રાજધાની હેલસિંકીમાં પુતિનની સાથે પ્રેસ કોન્ફરન્સ કરી હતી. તેમાં પુતિને કહ્યું કે, રશિયાએ ક્યારેય અમેરિકાની ચૂંટણીમાં હસ્તક્ષેપ નથી કર્યો. જ્યારે ટ્રમ્પે કહ્યું કે, પુતિન સાચા છે અને અમેરિકાનું વલણ આ મામલે મૂર્ખામીભર્યું રહ્યું છે. શીતયુદ્ધ સમયથી પ્રતિસ્પર્ધી રશિયાના પ્રેસિડન્ટનું સમર્થન કરવાથી અમેરિકાનું મીડિયા ભડકી ગયું હતું. યુએસ મીડિયાએ કહ્યું કે, ટ્રમ્પે જે કર્યુ, તે દેશદ્રોહથી કમ નથી. તેઓએ પરંપરાનો ભંગ કર્યો છે. આ ટ્રમ્પના કાર્યકાળની સૌથી શરમજનક ક્ષણ છે.